SKRIFTLIG FORESPØRGSEL E-3120/01

af Graham Watson (ELDR) til Kommissionen

(13. november 2001)

Om: Animalske biprodukter, der ikke er bestemt til konsum

EU's lovgivende myndigheder behandler for øjeblikket forslag til bestemmelser om animalske biprodukter, der ikke er bestemt til konsum.

Har Kommissionen planer om at høre dem, der beskæftiger sig med kompostering, før bestemmelserne træder i kraft i februar 2002?

Svar afgivet på Kommissionens vegne af David Byrne

(14. januar 2002)

Som følge af udbruddet af mund- og klovesyge krævede både Parlamentet og Rådet, at køkken- og madaffald indgår i anvendelsesområdet for forslaget til Parlamentets og Rådets forordning om sundhedsbestemmelser for animalske biprodukter, som ikke er bestemt til konsum(1), for at undgå den potentielle spredning af dyresygdomme gennem dette materiale.

Kommissionen accepterede denne tilføjelse på den betingelse, at den ikke ville få unødige negative konsekvenser for den gældende komposteringspraksis. I overensstemmelse med Kommissionens anmodning foreslås der i Rådets fælles holdning en række skridt, der skal imødekomme andre betænkeligheder i Kommissionen.

Det understreges således i den fælles holdning, at:

- forordningen ikke må hindre udvikling af nye regler om miljøbeskyttelse, især i sammenhæng med biologisk nedbrydeligt affald

- køkken- og madaffald skal omdannes i et biogasanlæg eller komposteres i overensstemmelse med de regler, der er vedtaget i overensstemmelse med Det Stående Udvalgs procedure og efter videnskabelig udtalelse. Indtil sådanne regler vedtages, kan kompostering og biogasproduktion fra køkken- og madaffald fortsætte efter de gældende nationale regler

- detaljerede regler for anvendelsen af kompost som gødning kan fastsættes efter Det Stående Udvalgs procedure og efter videnskabelig rådgivning.

Den fælles holdning oversendes til Parlamentet til andenbehandling i overensstemmelse med den fælles beslutningsprocedure. Forordningen vil være gældende seks måneder efter vedtagelsen i de to institutioner.

Definitive sundhedsregler for kompostering i Fællesskabet vil først blive vedtaget af Kommissionen efter vedtagelsen af forordningen, og når den videnskabelige rådgivning foreligger.

I udkastet til forslag til Parlamentets og Rådets afgørelse om det sjette miljøhandlingsprogram Miljø 2010: Vores fremtid, vores ansvar(2), indplacerede Kommissionen et lovgivningsinitiativ om biologisk nedbrydeligt affald som en aktion.

Høring om Kommissionens forslag om kompostering vil finde sted med de i dette spørgsmål berørte parter i overensstemmelse med de sædvanlige procedurer.

Kommissionen er klar over de problemer, som visse bestemmelser i den fælles holdning kan give anledning til i forbindelse med separat indsamling af biologisk nedbrydeligt affald. Kommissionen er især opmærksom på, at separat indsamling, kompostering og anaerob nedbrydning af biologisk nedbrydeligt affald (herunder køkken- og madaffald) også har betydning i forbindelse med målene i artikel 5 i Rådets direktiv 1999/31/EF af 26. april 1999 om deponering af affald(3). Kommissionen deltager aktivt i drøftelser med Parlamentet og Rådet for at sikre, at forordningens mål nås uden at underminere ordninger for separat indsamling.

(1) EFT C 96 E af 27.3.2001.

(2) KOM(2001) 31 endelig udg.

(3) EFT L 182 af 16.7.1999.